ไฟแนนซ์ทูเดย์
โดย...ช.ชดา
2 มิ.ย. 2558

โดย...ช.ชดา
ตลาดซื้อขายสลากกินแบ่งรัฐบาลในงวดวันที่ 30 มิ.ย. ก็ยังมีการขายเกินราคาอยู่ โดยเฉพาะเลขเด็ดที่เกี่ยวข้องกับการละสังขารของหลวงพ่อคูณ ปริสุทฺโธ นี่เป็นผลมาจากดีมานด์และซัพพลายจริง เอากฎหมายมาจัดการก็ไม่ได้ เพราะคนซื้อคนขายสมยอมกันเอง ซึ่งก็จะเป็นอยู่อย่างนี้เรื่อยไป แก้ไขได้ยาก
แบงก์ชาติเงื้อง่าจะลดอัตราการขยายตัวของเศรษฐกิจปีนี้ลงอีกรอบในการประชุม กนง.เดือนนี้ แต่วันที่ 3 มิ.ย. ธนาคารโลกจะเปิดเผยรายงานเศรษฐกิจไทยฉบับล่าสุดตัดหน้า แถมทำเก๋เชิญ สมหมาย ภาษีรมว.คลัง มาปาฐกถาและฟังการเสนอประเด็นที่เกี่ยวข้องกับการเติบโตของเศรษฐกิจและการพัฒนาของประเทศไทยในระยะยาว อาทิ ขีดความสามารถในการแข่งขันด้านการส่งออก และคุณภาพการศึกษา
ช่วงนี้ธนาคารกสิกรไทยและเมืองไทยประกันชีวิต โดนถล่มในเว็บไซต์พันทิปหนัก โดยเฉพาะข้อหาบีบลูกค้าสินเชื่อให้ซื้อประกัน เรื่องนี้ตรวจสอบไปหลายเคสกลายเป็นความเข้าใจที่ไม่ตรงกันระหว่างลูกค้ากับธนาคาร แนะนำว่าหากลูกค้าไม่แน่ใจให้สอบถามอย่างละเอียด ทางธนาคารก็ยืนยันว่าจะไปหลอกลวงลูกค้าทำไมให้เสียชื่อ กว่าจะสร้างแบรนด์ให้ดีให้ดังได้ใช้เงินมหาศาล จะมาฆ่าตัวตายด้วยเงินเล็กน้อยมันไม่คุ้ม
ฐานะของธนาคารอิสลามแห่งประเทศไทย (ไอแบงก์) แย่ลงเรื่อยๆ และไม่รู้ว่าผู้บริหารเล่นอะไรกัน มีการตั้งกรรมการสอบ ครรชิต สิงห์สุวรรณ์ รองกรรมการผู้จัดการธนาคาร ในข้อหาเปิดเผยแผนฟื้นฟูกิจการธนาคาร
กรรมการสอบสวนมีส่งหนังสือเรียกตัวสื่อไปให้ปากคำ ด้วยการใช้อำนาจใน พ.ร.บ.ธนาคารอิสลามฯ แต่ไม่มีสื่อค่ายไหนสนใจไป ลือกันว่าอาจเป็นการเตะสกัดไม่ให้ลงสมัครชิงเก้าอี้เอ็มดี เรื่องนี้ ช.ชดา ไม่ฟันธงว่าชัวร์หรือมั่วนิ่ม แต่ถ้าบอร์ดไอแบงก์จะปลดผู้บริหารก็สามารถทำได้ ไม่ต้องยืมมือสื่อเป็นแพะให้เสียเวลา
คำเตือนถึงข้าราชการที่เป็นสมาชิกกองทุนบำเหน็จบำนาญข้าราชการ (กบข.) ก่อนเดือน มี.ค. 2540 สามารถเลือกกลับไปใช้สิทธิในบำเหน็จบำนาญแบบเดิมได้ แต่ต้องยื่นความจำนงต่อ กบข. ตัดสินใจให้ดีแล้วรีบดำเนินการภายในวันที่ 30 มิ.ย.นี้